***დანართი 1***

**დამტკიცებულია**

**სსიპ - შოთა რუსთაველის ეროვნული სამეცნიერო ფონდის**

**გენერალური დირექტორის 2017 წლის 15 ივნისის №71 ბრძანებით**

**სსიპ - შოთა რუსთაველის ეროვნული სამეცნიერო ფონდისა და გერმანიის იულიხის კვლევითი ცენტრის „ერთობლივი კვლევითი-საგანმანათლებლო პროგრამის
მაგისტრანტებისა და დოქტორანტებისთვის“
პირობები**

**მუხლი 1. ზოგადი დებულებანი**

1. ეს დებულება აწესრიგებს პროგრამაში მონაწილეობის გამოცხადებას, მოთხოვნილი დოკუმენტების მიღების, მიზნობრივი გრანტის გაცემისა და პროექტების მონიტორინგის წესს.

2. სსიპ – შოთა რუსთაველის ეროვნული სამეცნიერო ფონდისა და გერმანიის იულიხის კვლევითი ცენტრის „ერთობლივი კვლევითი-საგანმანათლებლო პროგრამის მაგისტრანტებისა და დოქტორანტებისთვის“ მიზანია:

ა) მიეცეთ ქართველ სტუდენტებს შესაძლებლობა ესტუმრონ მსოფლიოში წამყვან კვლევით ცენტრს გამოცდილების მისაღებად და წარმართონ უახლესი, მაღალი დონის კვლევები როგორც ფუნდამენტური ისე გამოყენებითი მიმართულებით.

ბ) ხელი შეუწყოს ცენტრს რათა განახორციელონ ერთობლივი კვლევითი-საგანმანათლებლო პროგრამა, რომელიც წაახალისებს გერმანიასა და საქართველოს შორის თანამშრომლობის გაღრმავებას, ასევე უზრუნველყოფს ივ. ჯავახიშვილის სახელობის თბილისის სახელმწიფო უნივერსიტეტიდან, საქართველოს ტექნიკური უნივერსიტეტიდან, ილიას სახელმწიფო უნივერსიტეტიდან, საქართველოს აგრარული უნივერსიტეტიდან, ან საქართველოს სხვა უნივერსიტეტიდან (ცენტრთან ურთიერთშეთანხმებით) წარდგენილი მაგისტრანტების/დოქ­ტორანტების სამეცნიერო სტაჟირებას იულიხში[[1]](#footnote-1), მოიზიდავს საუკეთესო სტუდენტები სამაგისტრო/სადოქტორი პროგრამებისთვის საჭირო კვლევების განსახორციელებლად, საქართველოს სამეცნიერო პოტენციალის შემდგომი განვითარებისთვის.

3. პროგრამის ფარგლებში დაფინანსებულმა სტუდენტებმა კვლევითი სტაჟირებიდან საქართველოში დაბრუნების შემდგომ ცენტრში მიღებული ცოდნა და გამოცდილება უნდა გამოიყენონ და გაავრცელონ ადგილობრივ უნივერსიტეტებსა და კვლევით ინსტიტუტებში.

4. პროგრამა ქართველ მაგისტრანტებს/დოქტორანტებს შესაძლებლობას აძლევს კვლევითი სტაჟირების ფარგლებში ცენტრში განახორციელონ მათ სადიპლომო/სადისერტაციო ნაშრომების მომზადებასთან დაკავშირებული კვლევები, ასევე დაამყარონ გრძელვადიანი თანამშრომლობა იულიხისა და გერმანიის სხვა სამეცნიერო ცენტრების თუ უნივერსიტეტების მეცნიერებთან შემდეგ შეთანხმებულ კვლევით სფეროებში:

ა) მათემატიკური მეცნიერებები;

ბ) საინფორმაციო ტექნოლოგიები;

გ) საბუნებისმეტყველო მეცნიერებები;

დ) საინჟინრო მეცნიერებები;

ე) სიცოცხლის შემსწავლელი და სამედიცინო მეცნიერებები.

**მუხლი 2. პროგრამის ადმინისტრირება**

1. პროგრამის განხორციელებას ადმინისტრირებას უწევს ფონდი და ცენტრი.

2. ფონდი და ცენტრი პროგრამის განხორციელებასთან დაკავშირებით უზრუნველყოფენ:

ა) პროგრამაში მონაწილეობის გამოცხადებას, განაცხადების მიღების ვადების დადგენას;

ბ) ცენტრსა და ფონდს შორის 2015 წლის 16 ივნისს ხელმოწერილი შეთანხმებით **(დანართი 2)** განსაზღვრული რაოდენობის განაცხადების მიღებასა და ერთობლივ დაფინანსებას.

3. ფონდი უზრუნველყოფს:

ა) პროგრამაში მონაწილეობის საჯაროდ გამოცხადებას;

ბ) ქართველ მაგისტრანტთა/დოქტორანტთა განაცხადების მიღებას საქართველოს უნივერსიტეტების კონსორციუმის ერთ-ერთი წევრის წარდგინებით.

გ) წარმოდგენილილი განაცხადებისა და თანდართული დოკუმენტაციის პაკეტის შესაბამისობის დადგენას ტექნიკური მახასიათებლების მიხედვით მოთხოვნილი საბუთების ჩამონათვალთან. ტექნიკური ხარვეზის აღმოჩენის შემთხვევაში, ფონდი სთხოვს განმცხადებელს 5 დღის ვადაში წარმოადგინოს შესაბამისი დოკუმენტი.

დ) შემოსული განაცხადების სიებისა და მოთხოვნილი დოკუმენტაციის სრული პაკეტის ცენტრში გაგზავნას ორ ნაწილად - ცალკე მაგისტრანტების და და ცალკე დოქტორანტების, მათ მიერ საკონკურსო დოკუმენტაციის წარმოდგენის ბოლო ვადების შესაბამისად;

ე) ცენტრის მხრიდან მოწოდებული დამტკიცებული დოკუმენტების საფუძველზე საგრანტო ხელშეკრულებების გაფორმებას მაგისტრანტებთან/დოქტორანტებთან და მათ დაფინანსებას;

3) პროექტების მონიტორინგს.

**მუხლი 3. სუბიექტები**

1. პროგრამაში მონაწილეობა და განაცხადის წარმოდგენა შეუძლიათ ფონდსა და ცენტრს შორის გაფორმებული 2015 წლის 16 ივნისის შეთანხმების პირველი პუნქტით განსაზღვრული საქართველოს უნივერსიტეტების კონსორციუმის ერთ-ერთი წევრის მხრიდან, იულიხის ცენტრთან ურთიერთშეთანხმებით წარდგენილ შემდეგ სტუდენტებს:

ა) მაგისტრანტებს, რომელთაც აქვთ ბაკალავრის (ან მასთან გათანაბრებული) აკადემიური ხარისხი, რომლებიც ჩაატარებენ ცენტრში სამაგისტრო დიპლომისთვის საჭირო კვლევას (სამაგისტრო თეზისის მომზადება) ამ დებულების პირველი მუხლის მე-4 პუნქტში აღნიშნული კვლევითი მიმართულებებით.

 ბ) 30 წლამდე ასაკის (პროგრამის გამოცხადების დღისთვის) დოქტორანტებს, რომელთაც აქვთ მაგისტრის (ან მასთან გათანაბრებული) აკადემიური ხარისხი, რომლებიც ჩაატარებენ ცენტრში სადოქტორო პროგრამისთვის საჭირო კვლევას (სადოქტორო ნაშრომის მომზადება) ამ დებულების პირველი მუხლის მე-4 პუნქტში აღნიშნული კვლევითი მიმართულებებით.

**მუხლი 4. განაცხადების ფორმატი და საგრანტო დაფინანსება**

1. პროგრამა ითვალისწინებს საქართველოს უნივერსიტეტების კონსორციუმიდან (ცენტრთან ურთიერთ შეთანხმებით) წარდგენილი არაუმეტეს სამი მაგისტრანტის და სამი დოქტორანტის სტაჟირების დაფინანსებას.

2. მაგისტრანტისათვის დაფინანსებული სტაჟირების ხანგრძლივობა უნდა შეესაბამებოდეს საქართველოს უმაღლეს საგანმანათლებლო დაწესებულებაში მისი სამაგისტრო პროგრამის კურიკულუმს.

3. დოქტორანტებისთვის გრანტით დაფინანსებული სტაჟირების ხანგრძლივობა შეიძლება იყოს არაუმეტეს 3 წლისა, მომდევნო არაუმეტეს 6-თვიანი გაგრძელების შესაძლებლობით. ვადის გაგრძელება შეთანხმებული უნდა იყოს ფონდსა და ცენტრს შორის და უნდა ეფუძნებოდეს შესაბამისი უნივერსიტეტის/კვლევითი ინსტიტუტის ოფიციალურ მოთხოვნას. სტაჟირების ვადის გაგრძელების შემთხვევაში, ფონდი არ გასცემს დამატებით დაფინანსებას. იულიხში/იულიხთან თანამშრომლობაში მყოფ გერმანიის უნივერსიტეტებში კლევითი სტაჟირების დრო არ უნდა იყოს წელიწადში 8 თვეზე ან/და სემესტრში 4 თვეზე ნაკლები.

4. განაცხადის წარმდგენებს ცენტრში უნდა ჰყავდეთ სტაჟირების სამეცნიერო ხელმძღვანელი.

5. ფონდისა და ცენტრის ერთობლივი დაფინანსება გულისხმობს:

ა) მიზნობრივ საგრანტო დაფინანსებას, რომელიც მოიცავს ყოველთვიურ საცხოვრებელ ხარჯებს, ჯანმრთელობის, უბედური შემთხვევებისა და პერსონალური პასუხისმგებლობის დაზღვევას და მისი ოდენობა შეადგენს მაგისტრანტთთათვის არაუმეტეს 900 ევროს თვეში, ხოლო დოქტორანტთათვის - არაუმეტეს 1400 ევროს თვეში;

ბ) სამოგზაურო გრანტებს:

ბ.ა) ევროკავშირის ფარგლებში წელიწადში ერთ მოგზაურობას სამაგისტრო თემასთან მჭიდროდ დაკავშირებულ სამეცნიერო ღონისძიებაზე/აქტივობაზე დასასწრებად;

ბ.ბ) წელიწადში მაქსიმუმ ორ ორმხრივ მგზავრობას საქართველოსა და გერმანიას შორის (ეკონომკლასის ბილეთით);

1. ყოველთვიური მიზნობრივი საგრანტო დაფინანსების 50% ფარავს ცენტრი და 50%-ს - ფონდი;
2. სამოგზაურო გრანტებს, რომელიც გულისმხობს ევროკავშირის ფარგლებში მგზავრობას, გასცემს ცენტრი;
3. საქართველო-გერმანიას შორის მგზავრობას აფინანსებს ფონდი.
4. ფონდი საგრანტო დაფინანსების გადარიცხვას უზრუნველყოფს ტრანშების სახით არაუმეტეს ორი ტრანშისა საანგარიშო წელიწადში. პირველი ტრანშის გადარიცხვის შემდგომ ყოველი შემდეგი ტრანშის გადასარიცხად მაგისტრანტმა/დოქტორანტმა ფონდში უნდა წარმოადგინოს წინა ტრანშის შესაბამისი სრული პროგრამული, ფინანსური ანგარიში და დასკვნა იულიხის ცენტრის მიმწვევ ინსტიტუტში გრანტის მიმღების აკადემიური თანახელმძღვანელისგან.

**მუხლი 5. პროგრამაში მონაწილეობისთვის განაცხადის წარდგენა**

1. საქართველოს უნივერსიტეტების კონსორციუმის წევრებსა და ცენტრის ურთიერთშეთანხმების საფუძველზე წარდგენილმა პროგრამაში მონაწილე კანდიდატებმა ფონდში უნდა წარმოადგინონ შევსებული განაცხადი ელექტრონულად (შემდეგ ელ. ფოსტის მისამართზე juelich@rustaveli.org.ge ) და ნაბეჭდი სახით, ინგლისურ და ქართულ ენებზე:

**ა) მაგისტრანტებმა - 2017 წლის 15 სექტემბრის 17.00 სთ-ის ჩათვლით.**

**ბ) დოქტორანტებმა - 2017 წლის 31 ოქტომბრის 17.00 სთ-ის ჩათვლით.**

2. განაცხადი უნდა შეიცავდეს შემდეგ დოკუმენტაციას:

ა) შევსებულ განაცხადის ფორმას - **თავფურცელს** (ქართულად და ინგლისურად; **ამ ბრძანების დანართი 3**)[[2]](#footnote-2);

ბ) ცენტრის მიმწვევ ინსტიტუტში გრანტის მაძიებლის ხელმძღვანელის (დაწესებულების/იურიდიული პირის) უფლებამოსილი პირის მხრიდან გაცემულ ოფიციალურ **მოწვევის წერილს[[3]](#footnote-3)** (დასკანირებული ინგლისური ვერსია და ქართული თარგმანი დამოწმებული თარჯიმანთა ბიუროს მიერ). წერილის ორიგინალი წარმოდგენილი უნდა იქნეს დაფინანსებულ მაგისტრანტთან/დოქტორამტთან ხელშეკრულების გაფორმებისას;

გ) **სარეკომენდაციო წერილს** საქართველოდან გამგზავნ უნივერსიტეტში ხელმძღვანელისგან (ინგლისური და ქართული ვერსიები, ხელმოწერილი ხელმძღვანელის მიერ);

დ) განმცხადებლის ყველაზე მაღალი სამეცნიერო ხარისხის (მაგ. ბაკალავრის, მაგისტრის) დამადასტურებელ დოკუმენტის ასლს (ქართულად და თარგმანი ინგლისურად, ან გერმანულად)[[4]](#footnote-4);

ე) გერმანული და/ან ინგლისური ენის ფლობის დამადასტურებელ სერთიფიკატს, ან შესაბამისი ცოდნის დამადასტურებელ დოკუმენტს (ინგლისურად, ან გერმანულად და ქართული თარგმანი)[[5]](#footnote-5); საერთაშორისო სერთიფიკათის შემთხვევაში საჭიროა თარჯიმანთა ბიუროს მიერ დამოწმებული ქართული თარგმანის წარმოდგენა;

ვ) გრანტის მაძიებლის CV ტაბულარულ ფორმაში (CV in Tabular form ინგლისურად და ქართულად; **ამ ბრძანების** **დანართი 4**);

ზ) ნაშრომების სიას, სათაურების, თანაავტორების, გამოქვეყნების ადგილის, თარიღისა და სხვა საჭირო დეტალების მითითებით. (ასეთის არსებობის შემთხვევაში);

თ) კვლევის გეგმას (1 – 2 გვერდი), რომელიც შეთანხმებულია ცენტრის მიმწვევ ინსტიტუტთან და რომელიც დაბეჭდილია ცენტრის ოფიციალურ ლოგოიან ფურცელზე და ხელმოწერილია აკადემიური ხელმძღვანელის მიერ იულიხის ცენტრიდან (დასკანირებული ინგლისური ვერსია და ქართული თარგმანი დამოწმებული თარჯიმანთა ბიუროს მიერ). წერილის ორიგინალი წარმოდგენილი უნდა იქნეს დაფინანსებულ მაგისტრანტთან/დოქტორანტთან ხელშეკრულების გაფორმებისას;

ი) ბიუჯეტის ფორმას მაგისტრანტთათვის (ქართულად და ინგლისურად, **ამ ბრძანების** **დანართი 5**); ბიუჯეტი უნდა მოიცავდეს მიზნობრივი საგრანტო დაფინანსების (ყოველთვიური გრანტის) 50%-ს, და წელიწადში მაქსიმუმ ორ ორმხრივ მგზავრობას საქართველოსა და გერმანიას შორის;

კ) ბიუჯეტის ფორმას დოქტორანტთათვის (ქართულად და ინგლისურად, **ამ ბრძანების** **დანართი 6**); ბიუჯეტი უნდა მოიცავდეს მიზნობრივი საგრანტო დაფინანსების (ყოველთვიური გრანტის) 50%-ს, და წელიწადში მაქსიმუმ ორ ორმხრივ მგზავრობას საქართველოსა და გერმანიას შორის;

ლ) გრანტის მაძიებლის მაგისტრატურაში/დოქტორანტურაში სწავლის დამადასტურებელი ცნობა, გაცემული საქართველოს მხრიდან წარმდგენი უნივერსიტეტის მიერ (ქართულად და ინგლისური თარგმანი დამოწმებული თარჯიმანთა ბიუროს მიერ);

მ) გრანტის მაძიებლის პირადობის მოწმობის დასკანირებული ასლი;

ნ) პირადი მიზნობრივი ანგარიშის ნომერი, რომელზეც არ დაირიცხება ბანკის მიერ სარგებელი.

**ფონდის კანცელარიაში გრანტის მაძიებლის მიერ ხელმოწერილ პროგრამაში მონაწილეობის შესახებ განცხადებასთან (ამ ბრძანების დანართი 7) ერთად წადგენილი უნდა იყოს ელ.ფოსტაზე გაგზავნილი ყველა დოკუმენტი** (წინამდებარე დანართ 1-ის, მე-5 მუხლის, მე-2 პუნქტის, ა), ბ), გ), დ), ე), ვ), ზ)-ასეთის არსებობის შემთხვევაში, თ), ი) ან კ), ლ), მ), ნ) ქვეპუნქტებში მითითებული საბუთები)**.**

**ა) მაგისტრანტების მიერ - 2017 წლის 20 სექტემბრის 17.00 სთ-ის ჩათვლით.**

**ბ) დოქტორანტების მიერ - 2017 წლის 3 ნოემბრის 17.00 სთ-ის ჩათვლით.**

3. ფონდის მიერ განიხილება მხოლოდ სრულყოფილი განაცხადი. არასრულყოფილი განაცხადი არ განიხილება.

4. ფონდი უფლებამოსილია ნებისმიერ ეტაპზე მოხსნას განაცხადები, რომლებიც არ შეესაბამება პროგრამის მიზნებისათვის დადგენილ მოთხოვნებს, არასრულყოფილია ან შეიცავს ყალბ ინფორმაციას.

5. ფონდი არ ანაზღაურებს პროგრამის განაცხადების მომზადებისა და წარდგენისათვის გაწეულ ხარჯებს.

**მუხლი 6. პროგრამის განხორციელების ეტაპები**

პროგრამის განხორციელების ძირითადი ეტაპებია:

ა) პროგრამაში მონაწილეობის გამოცხადება;

ბ) ცენტრსა და ფონდს შორის ურთიერთშეთანხმებით განსაზღვრული რაოდენობის მაგისტრანტების/დოქტორანტების განაცხადების საქართველოს უნივერსიტეტების კონსორციუმის (თსუ, სტუ, ისუ) მხარდაჭერით/წარდგინებით განაცხადების ფონდში წარმოდგენა;

გ) ტექნიკური მახასიათებლების მიხედვით შემოსული დოკუმენტაციის პაკეტის შესაბამისობის დადგენა ამ დებულების მე-5 მუხლის, მე-2 პუნქტში მოთხოვნილი საბუთების ჩამონათვალთან;

დ) ტექნიკური ხარვეზის აღმოჩენის შემთხვევაში, ფონდი სთხოვს განმცხადებელს 5 დღის ვადაში წარმოადგინოს შესაბამისი დოკუმენტი.

ე) შემოსული განაცხადების სიების შედგენა მაგისტრანტებისთვის და დოქტორანტებისთვის, მათ მიერ საკონკურსო დოკუმენტაციის წარმოდგენის ბოლო ვადების შესაბამისად, რომელშიც შედის წინამდებარე დებულების მე-5 მუხლის, პირველ პუნქტში მითითებული საქართველოს უნივერსიტეტების კონსორციუმის წევრ(ებ)ის მიერ წარდგენილი კანდიდატურები (მაქსიმუმ 3 მაგისტრანტი, მაქსიმუმ 3 დოქტორანტი) და დამტკიცება ფონდის გენერალური დირექტორის მიერ;

ვ) დამტკიცებული სიებისა და განაცხადების/დოკუმენტაციის სრული პაკეტის (ინგლისურ ენაზე) ელ. ფოსტით გაგზავნა ცენტრში განსახილველად და დასამტკიცებლად ორ ნაწილად - ცალკე მაგისტრანტების და და ცალკე დოქტორანტების, მათ მიერ საკონკურსო დოკუმენტაციის წარმოდგენის ბოლო ვადების შესაბამისად;

ზ) ცენტრის მიერ საბოლოო გადაწყვეტილების მიღება განაცხადების დამტკიცებაზე;

თ) ცენტრის მხრიდან მოწოდებული დამტკიცებული დოკუმენტების საფუძველზე ფონდის მიერ საგრანტო ხელშეკრულებების გაფორმება მაგისტრანტებთან/დოქტორანტებთან და დაფინანსება, რაც მოიცავს ფონდის მხრივ მიზნობრივ საგრანტო დაფინანსების (ყოველთვიური გრანტის) ბიუჯეტის 50%-ს, და წელიწადში მაქსიმუმ ორ ორმხრივ მგზავრობას საქართველოსა და გერმანიას შორის.

**2017 წლის 15 ივნისის №71 ბრძანებით**

**მუხლი 7. საგრანტო ხელშეკრულება**

ფონდი უზრუნველყოფს საგრანტო ხელშეკრულებების გაფორმებას იულიხის ცენტრის მიერ შერჩეულ და დამტკიცებულ მონაწილეებთან.

**მუხლი 8. კვლევის შესრულების მონიტორინგი**

1. ფონდი ახორციელებს პროექტის შესრულების მონიტორინგს მის მიერ დადგენილი პერიოდულობით, რომელიც განისაზღვრება გრანტის მიმღებთან ფონდის მიერ გაფორმებულ საგრანტო ხელშეკრულებაში; პროექტის მონიტორინგი მოიცავს ფინანსურ და პროგრამულ ნაწილს.

გრანტის მიმღები ვალდებულია საანგარიშო პერიოდის დასრულებიდან 21 დღის ვადაში ფონდში წარმოადგინოს პროგრამის განხორციელების ანგარიში ფონდის მიერ დადგენილი ფორმების შესაბამისად ინგლისურ და ქართულ ენებზე.

აღნიშნულ ანგარიშთან ერთად, გრანტის მიმღებმა ამავე პერიოდში უნდა წარმოადგინოს ცენტრის მიმწვევ ინსტიტუტში მისი აკადემიური ხელმძღვანელის შეფასება დოქტორანტის მიერ პროგრამის ფარგლებში განხორციელებული საქმიანობის შესახებ (ინგლისურ ენაზე და ქართული თარგმანი დამოწმებული თარჯიმანთა ბიუროს მიერ).

2. ფინანსური მონიტორინგი გულისხმობს საგრანტო ხელშეკრულების ფარგლებში ფონდის მიერ გადარიცხული თანხების ხარჯვის შესაბამისობის დადგენას ამავე ხელშეკრულებით გათვალისწინებულ ხარჯთაღრიცხვასთან.

3. ფინანსური მონიტორინგის დროს ფონდი:

ა) ახორციელებს საგრანტო ხელშეკრულების ფინანსურ კონტროლს ფონდის მიერ დამტკიცებული ანგარიშის ფორმების შესაბამისად წარმოდგენილი დოკუმენტაციის განხილვის საფუძველზე, რაზეც ადგენს შესაბამის განხილვის აქტს.

ბ) ეყრდნობა დოქტორანტის მიერ წარმოდგენილ საგრანტო სახსრების ხარჯვის დამადასტურებელ დოკუმენტაციას.

გ) დოქტორანტის მიერ წარმოდგენილ ანგარიშზე ადგენს განხილვის აქტს, რომელშიც აისახება საანგარიშო პერიოდში ავანსის სახით გადარიცხული თანხის ხარჯვის შესაბამისობა საგრანტო ხელშეკრულებით გათვალისწინებულ ხარჯთაღრიცხვასთან.

4. ფინანსური მონიტორინგისას:

ა) მიზნობრივ ხარჯად ჩაითვლება – საგრანტო ხელშეკრულების ხარჯთაღრიცხვის ძირითადი ხარჯვითი კატეგორიის ფარგლებში განხორციელებული ხარჯი, თუ იგი მიეკუთვნება ამ ხარჯვით კატეგორიას;

ბ) არამიზნობრივ ხარჯად ჩაითვლება – საგრანტო ხელშეკრულების ხარჯთაღრიცხვით გაუთვალისწინებელი ხარჯი. აღნიშნული ხარჯი ექვემდებარება მიზნობრივ საგრანტო ანგარიშზე დაბრუნებას;

გ) ნაშთად ჩაითვლება – საანგარიშო პერიოდში გაუხარჯავი რესურსი, რომელიც შესაძლოა გაიხარჯოს მომდევნო საანგარიშო პერიოდებში.

4. პროგრამული მონიტორინგი გულისხმობს დოქტორანტის მიერ ხელშეკრულებით გათვალისწინებული ამოცანების შესრულების დამადასტურებელი დოკუმენტაციის შემოწმებას. პროგრამული მონიტორინგის განხორციელებისას ფონდი ეყრდნობა დოქტორანტის მიერ წარმოდგენილ დოკუმენტებს. პროგრამული მონიტორინგის განსახორციელებლად დოქტორანტი ფონდს წარმოუდგენს მიმღები კვლევითი ინსტიტუტიდან კვლევითი სტაჟირების აკადემიური ხელმძღვანელის ოფიციალურ წერილს კვლევითი სტაჟირების პერიოდში ჩატარებული კვლევის შესახებ.

5. გრანტის გამცემს აქვს უფლება შეაფასოს დასრულებული საგრანტო პროექტის სამეცნიერო ღირებულება და საგრანტო პროექტის ფარგლებში მიღებული შედეგი.

1. რადგან იულიხი არის კვლევითი ცენტრი და არა უნივერსიტეტი, იულიხის მიერ დასაქმებული ყველა პროფესორი დამატებით უნდა მოღვაწეობდეს რომელიმე გერმანულ უნივერსიტეტში. შესაბამისად, მაგისტრანტებმა/დოქტორანტებმა შესაძლებელია სტაჟირება გაიარონ მათი ხელმძვანელის უნივერსიტეტში. დოქტორის ორმაგი ხარისხის მისაღებად, „კოტუტელის“ პროცედურის ფარგლებში, სტუდენტები ვალდებული არიან, ჩაირიცხონ მათი ხელმძღვანელის უნივერსიტეტში. „კოტუტელის“ პროცედურის მიხედვით, საქართველოს პარტნიორმა უნივერსიტეტმა, დამატებით, უნდა დადოს კონტრაქტი ამ კონკრეტულ უნივერსიტეტთან. [↑](#footnote-ref-1)
2. დანართ 3-ში მოკლე რეზიუმეს ავსებს მხოლოდ დოქტორანტი (მაგისტრანტს რეზიუმეს წარმოდგენა არ მოეთხოვება). [↑](#footnote-ref-2)
3. ცენტრის ინსტიტუტში მომუშავე მეცნიერის მიერ ხელმოწერილი მოწვევა (მეცნიერ-ხელმძღვანელობაზე თანხმობა) წარმოდგენილი უნდა იყოს იულიხის ოფიციალურ შტამპიან ქაღალდზე (მისამართის, ტელეფონის, ფაქსისა და ელექტრონული ფოსტის მითითებით). მოწვევა ნათლად უნდა განსაზღვავდეს დაგეგმილი კვლევითი სტაჟირების ვადებს. მოწვევის წარდგენა დასაშვებია ელექტრონული ფოსტით და ფაქსით. [↑](#footnote-ref-3)
4. საკვალიფიკაციო სერტიფიკატების, დიპლომისა და მაგისტრის სერტიფიკატებისთვის საჭიროა გერმანული ან ინგლისური თარგმანის წარდგენა, რომელიც დამოწმებულია უნივერსიტეტის ადმინისტრაციის მიერ. [↑](#footnote-ref-4)
5. ინგლისური ან გერმანული ენის ცოდნის დამადასტურებელი საბუთი შეიძლება გაცემული იყოს უნივერსიტეტის ადმინისტრაციის მიერ. [↑](#footnote-ref-5)